అంతర్జాతీయ అంచనాలతో ఆవిరైన ఉత్సాహం
- బేర్‌మన్న బ్యాంకింగ్‌ షేర్లు
-  భారీగా పతనమైన మార్కెట్లు
-  516 పాయింట్లు నష్టపోయిన సెన్సెక్స్‌
 ముంబయి: అంచనాల మేరకే ఆర్‌బీఐ పరపతి విధానం ఉండడం.. ప్రతికూల అంతర్జాతీయ పరిణామాల నేపథ్యంలో దేశీయ స్టాక్‌ మార్కెట్లు మంగళవారం భారీ పతనాన్ని నమోదు చేశాయి. అమెరికా, జర్మనీలు వెల్లడించిన బలహీనమైన ఆర్థిక గణాంకాలను ఉఠంకిస్తూ ఐఎంఎఫ్‌ అధినేత్రి ప్రపంచ ఆర్థిక వ్యవస్థకు గొప్ప ప్రమాదం పొంచి ఉందంటూ చేసిన వ్యాఖ్యలు మార్కెట్ల సెంటిమెంట్‌ను దెబ్బతీశాయి. దీనికి తోడు చమురు ధరలు మరింత కుంగడం కూడా మదుపరులలో బలహీనతను పెంచింది. ఆసియా మార్కెట్లలో మిశ్రమ స్పందనకు తోడు ఐరోపా మార్కెట్లు నష్టాలలో ప్రారంభం కావడం కూడా దేశీయ మార్కెట్లపై ప్రభావం చూపింది. దీంతో ఆర్‌బీఐ కల్పించిన ఊత్సాహం ఆవిరైంది. ఫలితంగా మంగళవారం బీఎస్‌ఈ సెన్సెక్స్‌ 516.06 పాయింట్లు కోల్పోయి 24,883.59 పాయింట్లకు క్షీణించింది. నేషనల్‌ స్టాక్‌ ఎక్సేంజీ సూచీ నిఫ్టీ 155.6 పాయింట్లు నష్టపోయి 7,603.20 వద్ద నమోదయ్యింది. విశ్లేషకుల అంచనాలకు అనుగుణంగానే రిజర్వు బ్యాంకు కీలక వడ్డీ రేటును పావు శాతం తగ్గించినప్పటికీ స్టాక్‌ మార్కెట్లకు జోష్‌ను ఇవ్వలేకపోయింది. ప్రధానంగా బ్యాంకింగ్‌ స్టాక్స్‌ల్లో మదుపర్లు లాభాల స్వీకరణకు మొగ్గు చూపడంతో గత రెండు మాసాల్లో ఎప్పుడూ లేని విధంగా మంగళవారం ఒకే రోజు మార్కెట్లు 2 శాతం వరకు పతనమవడంతో ఇన్వెస్టర్లు రూ.1.64 లక్షల కోట్ల మదుపు విలువను కోల్పోయారు. ఆర్‌బీఐ పరపతి సమీక్ష నేపథ్యంలో ఐసీఐసీఐ బ్యాంకు సూచీ అత్యధికంగా 5.45 శాతం విలువ కోల్పోయింది. ఇదే క్రమంలో స్టేట్‌ బ్యాంకు ఆఫ్‌ ఇండియా 5.38 శాతం, యాక్సిస్‌ బ్యాంకు 2.89 శాతం, హెచ్‌డీఫ్‌సీ బ్యాంకు 1.03 శాతం చొప్పున నష్టపోయాయి. బీఎస్‌ఈలో అన్ని రంగాల స్టాక్స్‌ నష్టాలను చవి చూశాయి.
మీ స్నేహితులకు రికమెండ్ చెయ్యండి